Internasionale media reageer op munisipale verkiesingPres. Jacob Zuma stem op 3 Augustus 2016 by Ntolwane Primary School in Nkandla, KwaZulu-Natal (Foto: Presidensie) Die internasionale media het oor verskeie punte reageer op die munisipale verkiesing in Suid-Afrika, met ŉ algemene siening oor die analise. Internasionale media het berig oor die ANC wat een van sy grootste politieke opskuddings beleef sedert hy in 1994 aan bewind gekom het, hoofsaaklik weens korrupsie en ŉ stagnerende ekonomie; dat die opposisie, die Demokratiese Alliansie, verskeie stede by die ANC kan oorneem; en dat partye met die sterkste ondersteuning in sommige munisipaliteite ŉ koalisie kan vorm. Die Wall Street Journal berig: Te midde van ŉ stagnerende ekonomie en wydverspreide korrupsie, het miljoene Suid-Afrikaners Woensdag gestem in die belangrikste verkiesing sedert Nelson Mandela in 1994 tot president verkies is. Die regerende ANC, ŉ party wat ŉ breë spektrum van politieke filosofieë insluit van vryemark-liberalisme tot kommunisme, het verskeie politieke storms tydens sy 22 jaar aan bewind suksesvol getrotseer. Met ŉ treurige groeikoers en ŉ reeks aantygings teen pres. Jacob Zuma, word die party in die gesig gestaar deur ŉ ongekende uitdaging wat daartoe kan lei dat die ANC beheer kan verloor in sommige van Suid-Afrika se belangrikste stede vir die eerste keer sedert die einde van apartheid. Die ANC se onvermoë om openbare dienste te lewer in talle groot metropolitaanse gebiede het sommige van die kiesers van plan laat verander. Die Guardian: Uitslae in Suid-Afrika se mees betwiste plaaslikeregeringsverkiesing kan ŉ terugslag wees vir die ANC, met vroeë aanduidings dat ondersteuning vir die party vir die eerste keer ná apartheid tot minder as 60% kan daal en die party loop die risiko dat hy sleutelstede kan verloor. Al Jazeera: Suid-Afrikaanse munisipale verkiesingsuitslae sal bekend maak of die ANC sy greep verloor ná twee dekades na die einde van apartheid. Die verkiesing sal na verwagting die naaste een ooit wees. Die ANC se bestendige afname kan ŉ keerpunt bereik in verskeie belangrike metropolitaanse gebiede. Die ANC en die DA sal waarskynlik gedwing word om kleiner partye en onafhanklike kandidate te bekoor om ŉ meerderheid in die munisipaliteite te verseker. Reuters: Suid-Afrika se opposisieparty, die Demokratiese Alliansie, het Donderdag in drie groot stede voorlopig die meerderheid stemme ingewin terwyl stemme getel word ná die plaaslike verkiesing. Dit kan moontlik die grootste verkiesingsterugslag wees vir die ANC sedert die einde van apartheid twee dekades gelede. ŉ Beduidende verlies in ondersteuning vir die regerende party in hierdie gebiede kan ŉ waterskeidingsoomblik wees vir die Suid-Afrikaanse samelewing en politiek waar die land ŉ verskuiwing maak van ŉ eenpartystelsel in die era direk ná apartheid. Lees alle vorige berigte oor die verkiesing op Maroela Media.